獨遊崇化寺題觀音院
作者：張耒
朝代：宋

paragraphs: 默默苦不展，駕言陟崇崗。
人遠塵坌息，高門開寶坊。
華簷敞虛殿，喬木護修廊。
閒庭引幽步，偃息得茲堂。
惟時炎火衰，清秋朝暮凉。
窗虛竹色靜，風遠松聲長。
遙山露雲表，遠水連天光。
獨遊不自得，遐眺有餘傷。
留滯感華歲，登臨思故鄉。
言歸日已夕，月出林蒼蒼。